**Hrvatski jezik (28. svibnja 2020.)**

Glagoli – uvod

ROK ZA IZVRŠAVANJE ZADATKA: petak (29. 5.), do 16 sati

**Zadatak i upute za rad:**

* Dragi petaši, u ovoj smo školskoj godini učili o promjenjivim i nepromjenjivim vrstama riječi u hrvatskome jeziku.

Prisjetimo se: **nepromjenjive** su **vrste riječi** u našem jeziku **prilozi, prijedlozi, veznici, usklici i čestice**, dok su **promjenjive vrste riječi** imenice, pridjevi, glagoli, zamjenice i brojevi.

Što se tiče promjenjivih vrsta riječi, dosad smo se jako detaljno bavili imenicama i pridjevima, a vrijeme je da malo bolje proučimo i glagole.

* Današnji i sutrašnji sat poslužit će nam kao nekakav uvod u gradivo o glagolima koje je pred nama. Prije nego što se dalje upoznate s trima osnovnim glagolskim vremenima u hrvatskome jeziku, najprije ćemo ponoviti kakve su glagoli riječi, a naučit ćete i koja su tri obilježja glagola.
* Jako je važno da zapamtite ta tri glagolska obilježja jer su ta obilježja osnova koja će nam poslužiti da bismo mogli dalje razumjeti i prepoznavati glagolska vremena.
* Kako biste uspješno prošli našu današnju lekciju o uvodu u glagole kao vrstu riječi, u tome će vam pomoći jedan video koji ćete pozorno pogledati i pratiti, kao i prva lekcija o glagolima u vašem udžbeniku.
* **Video koji ćete pogledati nalazi se na ovoj poveznici:** <https://www.youtube.com/watch?v=pM9CH18yoiU&fbclid=IwAR0ojH4ETXV4_10KQ9ZAZiEAR-c9DizX1wz9QM7cmo_-di8Sr7jDYGwLCpA>.
* Kada pogledate taj video, **pročitat ćete i uvodnu lekciju o glagolima u udžbeniku**, ona vam je naslovljena jednostavno ***Glagoli*** i nalazi se na samo jednoj stranici. Vidjet ćete da je to što piše u udžbeniku isto kao i ono što ste pogledali u videu, dakle čitanjem te lekcije još jednom ćete utvrditi ono što ste vidjeli u videolekciji.
* Kada i video i lekciju u udžbeniku pozorno proučite, napisat ćete u svoju bilježnicu naslov ***Glagoli – uvod*** te ćete dalje zapisati najvažnije iz današnje lekcije.
* **To najvažnije što ćete zapisati jest sljedeće:**
1. Kakva su vrsta riječi glagoli – promjenjiva ili nepromjenjiva?
2. Što se glagolima izriče?
3. Koja su tri obilježja glagola?
4. Za svako to obilježje napisat ćete osnovno o njima.

(Npr. za **vrijeme** ćete napisati koja su tri glavna vremena u našem jeziku i napisati tri rečenice kao primjere za sva tri vremena; za **glagolske osobe** napisat ćete sve glagolske osobe u jednini i množini zajedno s onim riječima u zagradi – ja, ti, on, mi, vi, oni – te riječi će vam olakšavati prepoznavanje glagolskih osoba; za **glagolski broj** napisat ćete samo da postoje jednina i množina.)

1. Napisat ćete što je sprezanje ili konjugacija.
* Kada budete zapisivali najvažnije, možete se služiti primjerima iz videa ili iz lekcije u udžbeniku, sasvim je svejedno.
* Sami odlučite na koji ćete način oblikovati svoj zapis u bilježnici – to može biti u obliku običnih bilježaka, u obliku umnih mapa ili kako god vama bude lakše i bolje.
* U kojem god obliku budete pisali, svakako bi bilo dobro da istaknete neke važne pojmove (kemijskom, bojicama i slično) – tako će vam biti raznolikiji tekst i lakše ćete uočavati i zapamtiti te pojmove.
* Ako tijekom rada budete imali nekih pitanja i nejasnoća, slobodno mi se javite za pomoć.
* Kada vaš zadatak bude riješen, pošaljite mi fotografije istoga privatnom porukom na yammer.
* **Budući da je ova uvodna lekcija jako važna za vaš daljnji rad te ćete u njoj učiti zapravo ono osnovno o glagolima, isti zadatak riješit će i zapisati i učenici koji nastavu pohađaju po prilagođenom programu.**